Partizan Belgrade fil-finali tat-Tazza Serba
Ġunju 11, 2020 Il-holders Partizan Belgrade għadhom biċ-ċans li jżommu t-Tazza Serba wara li fis-semifinali għelbu lil Red Star 1-0. Għal din il-logħba l-partitarji setgħu jidħlu fl-istadium mingħajr restrizzjonijiet għall-ewwel darba minn meta l-isport ġie sospiż fil-pajjiż Balkani f'nofs Marzu minħabba l-pandemija tal-Covid-19. Madwar 25,000 ruħ attendew għal-logħba taħraq bejn dawn iż-żewġ timijiet ta' stoffa fis-Serbja. Il-gowl tar-rebħa għal Partizan Belgrade wasal fit-58 minuta minn Bibras Natcho. Partizan Belgrade ser jilagħbu fil-finali kontra Vojvodina Novi Sad fl-24 ta' Ġunju wara li għelbu lil Cukaricki Belgrade 1-0 aktar kmieni.